**OSNOVNA ŠOLA FRANA METELKA ŠKOCJAN, VRTEC RADOVEDNEŽ ŠKOCJAN**

**Škocjan 51, 8275 Škocjan**

Tel.: 07/38 46 600, faks: 07/38 46 622

Spletna stran: www.os-skocjan.si

E-pošta: os-skocjan@guest.arnes.si

MEDKULTURNOST – NAŠE BOGASTVO

V tednu RK, od 8. do 15. maja 2017, je Območno združenje RKS Novo mesto organiziralo veliko različnih dejavnosti. Med drugim tudi bazar z naslovom Medkulturnost – naše bogastvo/ Moj sošolec je drugačen.

V torek, 9. 5. 2017, je bilo pred sedežem OZRK Novo mesto postavljenih 11 stojnic, ki so predstavljale eno kulturo. Naša šola je predstavljala romsko kulturo. Od 8.30 do 9.00 smo pripravili stojnico, na katero smo izobesili romsko zastavo, abecedo v romskem jeziku, plakat znanih Romov in velik plakat predstavitve zunanjih delov telesa v slovenskem in romskem jeziku. Na stojnici smo imeli predstavljene tudi različne zapise in risbe o romskih običajih ob različnih priložnostih, slovesnostih ali praznikih. Vse predstavljeno je bilo delo naših romskih učencev. Na razstavo smo postavili tudi različne knjige v romskem jeziku in knjige, ki predstavljajo romsko kulturo, jezik, zgodovino … iz naše šolske knjižnice. Jože Kovačič (7. A) in Simona Novak (7. B) sta lepo sodelovala pri predstavitvi naše stojnice kakor tudi na zaključni prireditvi, na kateri so se na kratko predstavile vse kulture. V zahvalo za izvedbo bazarja smo dobili podarjeni knjigi Mojca Pokrajculja (koroška pripovedka v slovenskem in romskem jeziku) in Priprta vrata (zgodbe migrantov) za šolsko knjižnico.

Na zaključni prireditvi so podelili tudi zahvale in nagrade ob zaključku natečaja za bralno znamenje »Dobro se z dobrim vrača«. Med petimi izbranimi bralnimi znamenji, ki so jih natisnili, je bil izdelek tudi Eme Kapler (3. A) pod mentorstvom ge. Mateje Korenič.

Vsi sodelujoči smo bili zadovoljni, da smo s sodelovanjem prispevali k spoznavanju drugih jezikovnih in kulturnih okolij, kar bogati nas vse.

Zapisala: Anemari Kapler

Foto: Suzana Zupančič in arhiv OZRK Novo mesto







